Il-patt bejn Alla u Abram Wara dawn il-ġrajja ġiet il-kelma tal-Mulej lil Abram f'dehra u qallu: "La tibżax, Abram! Jiena tarka għalik; ħlasek ikun kbir ħafna." U Abram qallu: "Sidi Mulej, x'se tagħtini, għax se nibqa' bla tfal, u l-werriet ta' dari se jkun Eligħeżer ta' Damasku." U Abram żied jgħid: "Ara, int lili ma tajtnix nisel, u qaddej dari se jiritni." U ara, waslitlu l-kelma tal-Mulej u qallu: "Ma jirtekx dan, imma wieħed ħiereġ mill-ġewwieni tiegħek, hu għad jirtek." U ħarġu barra u qallu: "Ħares sewwa lejn is-smewwiet u għodd il-kwiekeb, jekk għandek ħila tgħoddhom." U żied jgħidlu: "Hekk għad ikun nislek." U hu emmen fil-Mulej, u dan għaddhulu b'ġustizzja. U qallu: "Jiena l-Mulej li ħriġtek minn Ur tal-Kaldin, biex nagħtik din l-art b'wirt." U qallu Abram: "Sidi Mulej, kif inkun naf li se niritha?" U wieġbu: "Ħudli għoġla ta' tliet snin, mogħża ta' tliet snin, muntun ta' tliet snin, gamiema u ħamiema." U ħadlu dawn kollha, u qasamhom min-nofs, u kull nofs qiegħdu biswit l-ieħor; imma l-għasafar ma qasamhomx. U niżlu l-għasafar tal-priża għal fuq l-iġsma mejtin, imma Abram gerrixhom lura. Hi u nieżla x-xemx waqa' fuq Abram ngħas qawwi, u waqgħu fuqu biża' u dalma kbira. U l-Mulej qal lil Abram: "Frustier għad jgħammar nislek f'art li ma tkunx tiegħu. Hemm iħaddmuhom u jgħakksuhom għal erba' mitt sena. Imma l-ġens li huma jaqdu nagħmel ħaqq minnu jien. U wara dan joħorġu b'ġid kbir. Int mur bis-sliema għand missirijietek u tindifen meta tkun xjeħt sewwa. U fir-raba' nisel jerġgħu lura hawnhekk, għax il-ħażen tal-Amurrin s'issa għadu ma laħaqx l-aqwa tiegħu." Meta x-xemx kienet niżlet u kien dalam, kenur idaħħan u lsien nar iżiġġ qasmu minn bejn il-bċejjeċ tal-laħam. Dakinhar il-Mulej għamel patt ma' Abram u qallu: "Lil nislek nagħti din l-art, mix-xmara tal-Eġittu sax-xmara l-kbira, ix-xmara tal-Ewfrat, l-art tal-Kenin u tal-Keneżin, tal-Kadmunin u tal-Ħittin, tal-Periżżin u tar-Refajin, tal-Amurrin u tal-Kangħanin, tal-Girgasin u tal-Ġebusin."